**Kuvasz, a kivételes képességű fajta**

Kevés olyan kutyafajt ismerünk, amelyik a magyarság jegyzett történelme során mindvégig hűen szolgálta elődeinket, ott volt vele a mindennapokban, oltalmazta jószágait és gazdáját.

Ismerkedjünk meg ezzel a kivételes kutyával, a magyarság hű társával.

A honfoglalástól az 1870-es évekig a kuvaszt nem kedvtelésből tartották, hanem feladatot jelöltek ki a számára. A gulya, a ménes megvesztegethetetlen őrzője, védelmezője volt, nélkülük az állatokat kísérő hajdúk munkája elképzelhetetlen volt. Az osztrák, bajor, olasz, morva, sziléziai vásárvárosok felé irányuló több ezres csorda 20-25 km-tett meg egy nap alatt, eközben gyakran fegyveres rablók támadásait kellett visszaverniük. A védelem mellett az állatok egyben tartása is kutyák feladata volt. "Testőrként" is alkalmazták, a hegyi utakon csak lassan közlekedő szekerek utasai állandó veszélynek voltak kitéve, a kuvaszok kíséretében, viszont biztonságban érhették el uticéljukat.

Használták még a félszilaj tartási módot alkalmazó havasi pásztorok, a vadállatok ellen, hiszen a havasi legelőkön nem volt ritka vendég a farkas, de a medve is megjelent időnként. Munkájuk eredményes elvégzéséhez nagyban hozzájárultak a bátor, félelmet nem ismerő erős jó felépítésű pásztorkutyák, a kuvaszok.

Corvin Mátyás korában pedig főúri ajándéknak is szánták, megnyerő külseje, valamint kiváló tulajdonsága miatt. Fejlett vadászösztönét hamar fölismerve előszeretettel vadásztak vele nagyvadra is. Korai latin nyelvű leírásokból megtudhatjuk, hogy az országba beköltözött besenyők a bölények elejtésekor is használták.

A külterjes rideg pásztorkodás, a XIX. század második felében hanyatlásnak indult. A farkas támadások - a ragadozó állandó, kíméletlen vadászata miatt - ritkultak, már kevésbé volt szükség a kuvaszra.

Az 1860-70-es években a belvizeket folyamatosan lecsapolták, elvezették a Sárrét vizét. A jószágállomány eltűnt, sívó, szik lett a rétek, a zöldellő virággal borított legelők helyén A pásztorkodást felváltotta a modernebb nagyüzemi állattenyésztés, a pásztor és a kuvasz munkájára már nem volt szükség, megszűnt a fajta munkaterülete!

A végtelen rónához, a szabadsághoz, szokott szilaj pásztorkutyának ezután gyökeresen, megváltozott a sorsa.

Az ezerkilencszázas évek elejétől megindult a kuvasz tudatos sporttenyésztése.

1930-tól már a csendőrség előszeretettel használta, a határőrségnél is próbálták bevetni, de fehér színe miatt végül felhagytak az alkalmazásával.

A fajta a két világháború során új feladatkörében is helyt állva, a portákat élete árán is bátran őrizte, emiatt csaknem a kihalt állatok listájára került. Áldozatos munkával sikerült megmenteni.

Napjainkban a kuvasz feladatköre kultúrkörben: telepek, családi házak, tanyák, birtokok, őrzése, hobby kutyaként és kedvencnek is megfelel, de sport kutyaként is helytáll, ha azt kívánják meg tőle. Eredeti környezetében nyáj, ménes, csorda és gulya mellé is alkalmazható.

Összefoglalva, legyen a "modern jegyek" birtokában, de lelke mélyén mindig őrzi és hordozza azt a sok értéket, amelyet elődeitől örökölt.

Ha a tartási körülményeket nézzük, a kuvasz döntő többségben a falvak és a városok nyüzsgő világában él, ezt a körülményt ne feledjük, mivel ez behatárolja, és egyben meghatározza, hogy mit szabad, mit kell, és mit lehet elvárnunk tőle.

A XXI. században itt Magyarországon, Európában, a fegyelmezhetőségnek, irányíthatóságnak, az együttműködő készségnek, kell elsősorban prioritást adni, az őrző-védő képesség, készség megőrzése mellett.

A kuvasz olyan kivételes adottságokkal (genetikai hátérrel) megáldott fajta, hogy a mai modern világunk szerteágazó kívánalmainak is meg tud felelni. Egy titka van, rá kell érezni, rá kell hangolódni az ő világukra, mint ahogy azt tette eredeti tartója a pásztor ember.

Nagyobb megbecsülésre, odafigyelésre, szeretetre és kölcsönös megértő tiszteletre van szüksége.

Forrás: Pischoff Ferenc írása nyomán